CELEX: 32013D0116
Language: hu
Date: 2013-03-05 00:00:00
Title: 2013/116/EU: A Tanács végrehajtási határozata ( 2013. március 5. ) a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról

7.3.2013   
            
            
               HU
            
            
               Az Európai Unió Hivatalos Lapja
            
            
               L 64/4
            
         A TANÁCS VÉGREHAJTÁSI HATÁROZATA
   (2013. március 5.)
   a Holland Királyságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazására történő felhatalmazásáról
   (2013/116/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság által 2012. július 12-én és október 4-én iktatott levelében a Holland Királyság felhatalmazást kért egy, a 2006/112/EK irányelv 193. cikkétől eltérő különleges intézkedés bevezetésére a hozzáadottérték-adó (a továbbiakban: a héa) megfizetésére kötelezett személy vonatkozásában.
            
         
               (2)
            
            
               A 2006/112/EK irányelv 395. cikke (2) bekezdésének megfelelően a Bizottság 2012. október 17-én kelt levelében tájékoztatta a többi tagállamot a Holland Királyság kérelméről. A Bizottság 2012. október 19-én kelt levelében értesítette a Holland Királyságot arról, hogy birtokában van a kérés elbírálásához szükségesnek tartott valamennyi információnak.
            
         
               (3)
            
            
               A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni a héát az adóhatóságoknak. A Holland Királyság által kérelmezett eltérés arra irányul, hogy bizonyos körülmények esetén bizonyos áruk, nevezetesen mobiltelefonok, integrált áramkörű készülékek, játékkonzolok és hordozható személyi számítógépek esetében a vevő legyen a héafizetésre kötelezett adóalany.
            
         
               (4)
            
            
               A Holland Királyság szerint az említett termékekkel kereskedők egy része csalásnak minősülő tevékenységet végez azáltal, hogy a termékeket anélkül értékesíti, hogy a héát az adóhatóságnak megfizetné. Az ügyfeleik ugyanakkor jogosultak az érvényes számla birtokában a héa levonására. A legagresszívebb esetekben az árukat egymást követően többször is értékesítik a héa megfizetése nélkül („körhintacsalás”). Ezzel összefüggésben a holland adónyomozó hivatal felfigyelt a csalásoknak a mobiltelefonoktól és az integrált áramkörű készülékektől a játékkonzolok és a hordozható személyi számítógépek irányába történő elmozdulására.
            
         
               (5)
            
            
               Azáltal, hogy azt a személyt jelölik meg a héa megfizetésére kötelezett személyként, akinek a részére a termékek értékesítése történt, a 2006/112/EK irányelv 193. cikkétől való eltérés megszüntetné a lehetőséget az említett adóelkerülő tevékenységek elkövetésére.
            
         
               (6)
            
            
               Az eltérés hatékony működésének biztosítása és az adócsalásnak a kiskereskedelem szintjére vagy más termékekre történő átterjedésének megkadályozása érdekében a Holland Királyságnak megfelelő ellenőrzési és beszámolási kötelezettségeket kell bevezetnie. Ezenfelül a minimális adóalap küszöbértékének bevezetésével csökkenhet a csalásnak a kiskereskedelmi ágazatra való átterelődésének kockázata.
            
         
               (7)
            
            
               Az engedélyezés csak nagyon rövid ideig maradhatna érvényben, mivel továbbra is kérdések merülnek fel – különösen – a fordított adóztatásnak a tagállami héarendszerek működésére kifejtett hatását illetően a fordított adóztatást alkalmazó és az azt nem alkalmazó tagállamok tekintetében. A lejárati időpont egybeesik a mobiltelefonokra és az integrált áramkörű készülékekre vonatkozóan engedélyezett hasonló eltérések lejárati időpontjával, teret engedve ezáltal egy átfogóbb és összehangoltabb, jövőbeli, csaláselleni politika megalkotásának.
            
         
               (8)
            
            
               Az eltérés nem érinti hátrányosan az Unió héából származó saját forrásait,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 193. cikkétől eltérve a Holland Királyság felhatalmazást kap arra, hogy a következő termékek esetében azt a személyt jelölje meg a héa megfizetésére kötelezett személyként, akinek a részére a termékek értékesítése történt:
   
               a)
            
            
               engedélyezett hálózatokhoz kapcsolódó használatra készült vagy erre alkalmassá tett és meghatározott frekvencián üzemeltetett mobiltelefonok, függetlenül egyéb felhasználási lehetőségeiktől;
            
         
               b)
            
            
               integrált áramkörű eszközök, úgy mint mikroprocesszorok és központi egységek a végtermékbe való beépítés előtti állapotukban;
            
         
               c)
            
            
               objektív jellemzőik és alapvető funkcióik alapján videójátékokkal és egyéb számítógépes játékokkal való játszásra szánt játékkonzolok, függetlenül egyéb felhasználási lehetőségeiktől;
            
         
               d)
            
            
               laptopok és táblagépek.
            
         Az eltérést olyan termékértékesítéseknél kell alkalmazni, amelyeknél az adóalap legalább 10 000 EUR.
   2. cikk
   Az 1. cikk szerinti eltérés feltétele, hogy a Holland Királyság megfelelő és hatékony ellenőrzési és beszámolási kötelezettségeket vezet be az olyan terméket értékesítő adóalanyok esetében, amelyekre e határozattal összhangban a fordított adózás alkalmazandó.
   3. cikk
   Ez a határozat a róla szóló értesítés napján lép hatályba.
   Ez a határozat 2013. december 31-én hatályát veszti, vagy ha hamarabb, akkor a valamennyi tagállam számára a 2006/112/EK irányelvtől eltérő intézkedések elfogadását lehetővé tevő uniós szabályok hatálybalépésének napján.
   4. cikk
   E határozat címzettje a Holland Királyság.
   
      Kelt Brüsszelben, 2013. március 5-én.
      
         
            a Tanács részéről
         
         
            az elnök
         
         M. NOONAN
      
   
   
      (1)  HL L 347., 2006.12.11., 1. o.